**Tankki täyteen** oli yksi 1980-luvun katsotuimmista ja uusituimmista suomalaisista television komediasarjoista. Sitä esitettiin ensimmäisen kerran Yle TV2:lla vuosina 1978–1980. Ensimmäinen tuotantokausi (1978) käsitti kuusi jaksoa ja toinen (1980) viisi jaksoa.

Synty
-----

Tekijöiden mukaan *Tankki täyteen* -sarja syntyi osittain sattuman sanelemana, osittain aikansa sosiaalisesta tilauksesta. Yleisö kaipasi ylipolitisoituneen 1970-luvun vastapainoksi kevyttä, iloista ja hauskaa viihdettä, joka kuitenkin sivuaisi myös tavallisen kansan elämää ja tuntoja. Alun perin opettajaksi kouluttautunut Jussi Tuominen oli tullut vuonna 1971 vakituiseksi viihdetoimittajaksi TV2:een. Neil Hardwick, joka oli muuttanut Yhdistyneestä kuningaskunnasta Suomeen 1970-luvun alussa ja työskennellyt aiemmin TV1:ssä, muutti Tampereelle vuosikymmenen puolivälissä. Tuomisen edeltäjä, *Aamulehden* teatterikriitikoksi siirtynyt Matti Rosvall puolestaan oli apuna, kun "Tankkiin" etsittiin näyttelijöitä. Rosvallin mukaan Hardwick oli muualta tulleena tarkka havainnoimaan suomalaista ja hämäläistä kansanluonnetta. Jussi Tuominen mietti, että huoltoasema ja baari voisivat olla jokaiselle suomalaiselle tuttu miljöö.

Henkilöhahmot
-------------

Sarjan keskipiste on Emilia ja Sulo Vilénin (Sylvi Salonen ja Tauno Karvonen) huoltoasema, jossa ei juuri käy asiakkaita, koska uudelta ohikulkutieltä ei enää ole pääsyä huoltamolle. Sulo Vilénin vakiovastaus huoltamon ja monen muunkin hiukan epäonnistuneen ostoksen suhteen on aina "kun sai niin halvalla", tämä on myös vähän tarttunut Sulon poikaan Juhanaan.

Vilénien aikamiespoika Juhana (Ilmari Saarelainen), niin ikään naimaton baariapulainen Ulla (Tuire Salenius), rovasti (Erkki Siltola) ja kantavieras, kyläpoliisi Artturi Reinikainen (Tenho Saurén) kuuluvat sarjan keskeisiin hahmoihin. Konstaapeli Reinikainen oli niin suosittu, että sai myöhemmin oman nimikkosarjansakin *Reinikainen*. Tämä oli suomalaisen television ensimmäisiä spin-off-sarjoja.

Sarjan käsikirjoittivat Neil Hardwick ja Jussi Tuominen. Sarjan ohjasi Esko Leimu yhdessä Neil Hardwickin kanssa. Tuominen on luonnehtinut Juhana Viléniä hänen ja Hardwickin yhteiseksi alter egoksi.

Sijainti
--------

Sarjan ulkokuvissa esiintyvä huoltamo oli uusien tielinjausten vuoksi syrjään jäänyt, 1980-luvun lopulla purettu Kesoil-huoltoasema, joka sijaitsi Ylöjärven keskustassa Vaasan- ja Kuruntien risteyksen länsipuolella noin 100 metriä Kuruntien sillasta Vaasaan päin. Sarjan kuvausten aikana jo käytöstä poistetun huoltamon baariosassa asui romaniperhe, jonka hevostallina oli korjaamopuoli. Huoltamon paikalle on rakennettu kerrostaloasutusta. Huoltamo oli valmistunut vuonna 1960 Tampereen ja Porin seuduilla toimineelle Autori-huoltoasemaketjulle ja siirtynyt Kesoilin väreihin vuonna 1964. Sisäkohtaukset kuvattiin Tampereen Tohlopissa TV2:n studioon rakennetuissa kulisseissa.

Vastaanotto
-----------

Jussi Tuominen ja Neil Hardwick ovat myöhemmin muistelleet, että "kaikki kriitikot haukkuivat sarjan". *Helsingin Sanomien* kriitikko Jukka Kajavan mielestä "tekee pahaa katsoa, kun suomalaiset näyttelijät yrittävät tehdä brittikomediaa, ja sitä paitsi jo lähtökohta on vastenmielinen, koska tässä nauretaan tyhmille". *Aamulehden* nimimerkki M. S. kirjoitti: "Näyttelijöiden kasvot kuluvat muuallakin kuin mainoksissa. Esimerkiksi huonoissa komediasarjoissa. Viihdekakkosen *Tankki täyteen* tekee täydellä höyryllä Sylvi Salosesta yksiviivaisen pirttihirmun, Ilmari Saarelaisesta täydellisen tollon, Tenho Saurénista ruokottomia juttuja kertovan poliisin ja Tauno Karvosesta laiskanpulskean ja epäkäytännöllisen Sulo Vilenin. Mikä vahinko! Onneksi teatteri on olemassa ja tasapainottamassa näiden oivallisten näyttelijöiden masentavan yksipuolista TV-kuvaa."

Tekijöiden mukaan *Tankki täyteen* -sarjan näyttelijöistä ainoastaan Sylvi Salonen, joka kuului Tampereen Työväen Teatterin kantaviin voimiin, oli valtakunnallisesti tunnettu, kun taas muut keskeisten roolien näyttelijät tekivät sarjassa TV-läpimurtonsa. Esimerkiksi Tenho Saurén oli ennestään ollut tamperelaisyleisölle tuttu huumorimies, mutta muualla Suomessa jokseenkin tuntematon näyttelijä. Teatterikoulusta vuonna 1973 valmistunut Tuire Salenius oli saanut kiinnityksen Tampereen Työväen Teatteriin vain kolme vuotta aiemmin, vuonna 1975.

"Tankin" näyttelijät jatkoivat sarjan jälkeen töitään kukin tahollaan. Tenho Saurén jatkoi konstaapeli Reinikaisena omassa sarjassaan vuosina 1982–1983, keikkaili roolihahmossaan vielä vuosia jälkeenpäin muun muassa erilaisissa kauppojen asiakastilaisuuksissa ja nauhoitti Reinikais-juttuja useille huumorikaseteille. Ilmari Saarelainen nähtiin muun muassa vuonna 1986 sarjassa *Sisko ja sen veli*, joka oli niin ikään Hardwickin ja Tuomisen yhteistyötä.

Jaksoluettelo
-------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ensimmäinen tuotantokausi |
| --- |
| Jakso | Nimi | Ensiesitys |
| 1. | Supisuomalainen mykkäkoulu | 15.9. | 1978 |
| 2. | Rovastin mopo | 29.9. |
| 3. | Piispantarkastus | 13.10. |
| 4. | Vahtikoira | 27.10. |
| 5. | Lauantai-illan huumaa | 10.11. |
| 6. | Totuuden hetki | 24.11. |

 | 

| Toinen tuotantokausi |
| --- |
| Jakso | Nimi | Ensiesitys |
| 7. | Maallamuuttajat | 15.3. | 1980 |
| 8. | Onnea uuteen taloon | 29.3. |
| 9. | Kotikäynti | 12.4. |
| 10. | Paranemaan päin | 26.4. |
| 11. | Ympäri käydään, yhteen tullaan | 8.11. |

 |

Näyttelijät
-----------

### 1. kausi (1978)

|  |  |  |
| --- | --- | --- |
|  Sylvi Salonen  | … |  Emilia Vilén, baarinomistaja, "Emmi"
  |
|  Tauno Karvonen  | … |  Sulo Vilén, korjaamonomistaja
  |
|  Ilmari Saarelainen  | … |  Juhana Vilén, korjaamon apulainen
  |
|  Tuire Salenius  | … |  Ulla Korpela, baariapulainen
  |
|  Tenho Saurén  | … |  Artturi Sakari Reinikainen, konstaapeli, baarin "kanta-asiakas"
  |
|  Erkki Siltola  | … |  rovasti
  |
|  Salme Laaksonen  | … |  opettajatar / rouva Sinikka Pallas
  |
|  Kalevi Honkanen  | … |  huoltoaseman asiakas
  |
|  Pentti Järventie  | … |  huoltoaseman asiakas, "musamies"
  |
|  Harri Rantanen  | … |  Hessu, mies tanssilavalla
  |
|  Marjut Sariola  | … |  huoltoaseman asiakas
  |
|  Pentti Kultala  | … |  Severi Männinen, huoltoaseman ostaja
  |
|  Antti Seppä  | … |  huoltoaseman asiakas
  |
|  Ulla-Maija Siikavire  | … |  Pirkko Ruotsista, nainen tanssilavalla
  |
|  Martti-Mikael Järvinen  | … |  Kari Pallas, huoltoaseman asiakas, ryöstön tekijä
  |
|  Mauri Saikkonen  | … |  huoltoaseman asiakas, "kiekkoilija"
  |
|  Tuija Vuolle  | … |  pankkineiti
  |

### 2. kausi (1980)

|  |  |  |
| --- | --- | --- |
|  Sylvi Salonen  | … |  Emilia Vilén, ompelija, "Emmi"
  |
|  Tauno Karvonen  | … |  Sulo Vilén, maanviljelijä
  |
|  Ilmari Saarelainen  | … |  Juhana Vilén, lampaidenhoitaja
  |
|  Tuire Salenius  | … |  Ulla Korpela, kotiapulainen, myymäläauton apulainen, ompelimon apulainen
  |
|  Tenho Saurén  | … |  Artturi Sakari Reinikainen, konstaapeli
  |
|  Erkki Siltola  | … |  rovasti
  |
|  Salme Laaksonen  | … |  rouva Sinikka Pallas
  |
|  Seppo Kulmala  | … |  eläinlääkäri
  |
|  Mauno Käpyaho  | … |  myymäläauton kauppias, "sika"
  |
|  Tuulikki Pohjola  | … |  rouva Korpela, Ullan äiti
  |
|  Anja Räsänen  | … |  Emmin huonetoveri sairaalassa
  |
|  Orvokki Isberg  | … |  ompelimon asiakas nro. 1.
  |
|  Keijo Lindroos  | … |  herra Korpela, Ullan isä
  |
|  Maija-Liisa Majanlahti  | … |  ompelimon asiakas nro. 2.
  |
|  Erkki Ruokokoski  | … |  huonokuuloinen mies Korppisen huutokaupassa
  |
|  Mikko Viherjuuri  | … |  poliisi
  |
|  Orvokki Mäkinen  | … |  ompelimon asiakas nro. 3.
  |
|  Piia Pyykkö  | … |  ompelimon asiakas nro. 4.
  |
|  Harri Ekonen  | … |  valokuvaaja häissä
  |
|  Helinä Viitanen  | … |  ompelimon asiakas nro. 5.
  |
|  Hannes Anttila  | … |  Meklari
  |

Esitykset
---------

Viimeisin uusinta esitettiin maaliskuusta 2022 alkaen TV2:lla, jolloin sarjasta esitettiin kaikki jaksot. Sarjasta esitettiin Orimattilan paikallisessa kesäteatterissa jaksoista 1–6 koottu teatteriversio, jonka ensi-ilta oli 4. heinäkuuta 2008. Myös Kauhajokinen Teatteri Kajo esitti kesinä 2009 ja 2010 ensimmäistä tuotantokautta musiikilla höystettynä ja vuonna 2012 toisen tuotantokauden. Teatteri Eurooppa Neljän tekemä musiikkiteatteriversio sai ensi-iltansa Sappeen kesäteatterissa 15. kesäkuuta 2011.

### Julkaisut

* Huoltamo halvalla (jaksot 1–6) VHS (2001)
* Yrittänyttä ei laiteta – halvalla (jaksot 7–11) VHS (2002)
* Kaikki halvalla (jaksot 1–11) DVD (2002)

Lähteet
-------

1. 1 2 3 4 5  Pirkko Vekkeli ja Ismo Loivamaa: *Sylvi Salonen – viimeinen diiva*, s. 141–155. Helsinki: Minerva Kustannus, 2017. ISBN 978-952-312-524-7.
2. ↑  Niiranen, Jussi: Tankki täyteen täytti 40 vuotta! Ikonisen huumorisarjan näyttelijät kokoontuivat juhlimaan merkkipäivää: tältä he näyttävät nykyään *Ilta-Sanomat*.  23.9.2018. Viitattu 31.3.2020.
3. ↑  Revontuli filmi Oy: Tankista Reinikaiseen (Televisiodokumentti jossa kerrotaan miten Tankki täyteen -sarjasta syntyi suuren suosion saanut Reinikainen) *Yle Areena*.  11.4.2017. Yleisradio Oy.
4. ↑  Soppeensydän Ylöjärven Soppeenmäessä Lemminkäinen Oyj.  Arkistoitu 19.3.2016. Viitattu 28.3.2016.
5. ↑  Vesterinen, Jukka: *Huoltoasemakirja*, s. 110. Helsinki: Alfamer Oy, 2009. ISBN 978-952-472-086-1.

Aiheesta muualla
----------------

* *Tankki täyteen* Internet Movie Databasessa. (englanniksi)
* *Tankista Reinikaiseen* Elonetissä.
* Tankki täyteen *Yle Elävä arkisto*. Viitattu 31.3.2020.
* Tankki täyteen *Yle Areena*. Viitattu 31.3.2020.